Sáttur við aflann þrátt fyrir snarvitlaust veður Akurey AK kemur til hafnar . Ljósmynd / HB Grandi Ísfisktogarinn Akurey AK kom til Reykjavíkur í nótt og fer aftur á miðin síðdegis á morgun . „ Ég er nokkuð sáttur við aflabrögðin í þessum fyrsta túr ársins . Veðrið var reyndar lengst af snarvitlaust en það dúraði á milli og þá gátum við verið að veiðum , “ segir Magnús Kristjánsson sem var skipstjóri í þessari fyrstu veiðiferð ársins , að því er segir í tilkynningu frá Brimi . „ Við vorum á Vestfjarðamiðum í veiðiferðinni . Við fórum lengst austur í Þverál en þar var aflinn aðallega þorskur . Mér finnst þorskurinn þar vera frekar smár og við fórum úr Þverálnum á Halamið , “ bætir hann við . „ Því miður virðist þorskurinn ekki vera mættur af neinum krafti á miðin en við náðum þó að kroppa upp nokkuð af þorski og ufsa í bland . Við enduðum veiðar svo í Víkurálnum en þar var góð gullkarfaveiði og eins fengum við þorsk og ufsa , “ segir Magnús . Hann nefnir að lítið hafi orðið vart við loðnu í túrnum , hvorki sem fæðu fisks eins og þorsks né ánetjaða í trollinu . Heildaraflinn náði 135 tonnum þrátt fyrir leiðinlegt veður . „ Versta veðrið skall á okkur á heimleiðinni í gær . Það voru um 25 til 30 metrar á sekúndu að vestan þegar við komum inn á Faxaflóann og heimsiglingin reyndist frekar erfið , “ segir Magnús í tilkynningunni .